På Fyn skulle der ved sidste folketingsvalg 17.339 krydser på en stemmeseddel til at sikre en given politiker en stol i Folketingssalen på Christiansborg.

Det er et levn fra gamle dage, hvor man skulle tage diligencen til København og forelægge sin sag, så der måtte nødvendigvis sidde flere fra de dele af landet, så det hele ikke blev for københavnsk. Jan E. Jørgensen (V)

I København krævede en stol af samme slags 25.497 stemmer. Og kursen svinger, som man bevæger sig fra den ene storkreds til den anden - fra 17.964 stemmer i Nordsjælland over 19.461 i Nordjylland til 22.213 i Sydjylland.

Det er den forskel, der har fået Venstres Jan E. Jørgensen til at kræve et opgør med valgloven.

- Det er urimeligt, og der er ikke rigtig nogen, der er opmærksomme på det, sagde han til i går til TV2 Lorry.

Det er vel at mærke kun internt i partierne, at forskellen gør sig gældende. På landsplan sikrer de såkaldte tillægsmandater, at partiernes størrelse afspejler antallet af stemmer.

Med andre ord er det antallet af stemmer, der skal til for eksempelvis at få et Venstre-mandat eller et mandat for Socialdemokratiet, der varierer på tværs af storkredsene.

I Liberal Alliance mener folketingsmedlem Laura Lindahl også, at det er en diskussion, der er værd at tage fat i.

- Det er en relevant problemstilling, Jan E. Jørgensen rejser, og jeg undrer mig også selv over, at et mandat skal være dyrere på Sjælland end i Jylland, siger hun.